EHDOTUS valtioneuvoston ASETUKSEKSI ammatillisesta koulutuksesta annetun VALTIONEUVOSTON asetuksen muuttamiseksi

1. Asian tausta ja asetusehdotuksen pääasiallinen sisältö

Ammatillisesta koulutuksesta annettu laki (531/2017) ja ammatillisesta koulutuksesta annettu valtioneuvoston asetus (673/2017) tulivat voimaan 1 päivänä tammikuuta 2018. Lailla ammatillisesta koulutuksesta kumottiin lait ammatillisesta peruskoulutuksesta (630/1998) sekä ammatillisesta aikuiskoulutuksesta (631/1998).

Tällä asetusesityksellä ammatillisesta koulutuksesta annettua valtioneuvoston asetusta ehdotetaan muutettavaksi siten, että asetukseen lisättäisiin uusi 20 a §, jossa säänneltäisiin opiskelijan oikeutta muuhun maksuttomaan ruokailuun kuin yhteen päivittäiseen ateriaan tietyissä tapauksissa.

1. Asetuksenantovaltuus

Ammatillisesta koulutuksesta annetun lain 100 §:n 1 momentin mukaan päätoimisessa perustutkintokoulutuksessa ja valmentavassa koulutuksessa opiskelijalla on oikeus maksuttomaan ateriaan sellaisina päivinä, joina opiskelijan henkilökohtainen osaamisen kehittämissuunnitelma edellyttää opiskelijan läsnäoloa koulutuksen järjestäjän osoittamassa koulutuspaikassa. Opiskelijalla on edellä säädetyn lisäksi oikeus myös muuhun maksuttomaan päivittäiseen ruokailuun koulutuksessa, joka on järjestämisluvan mukaisesti järjestetty sisäoppilaitosmuotoisesti sekä valtioneuvoston asetuksella säädettävissä perustutkinnoissa, joissa osaamisen hankkiminen edellyttää läsnäoloa koulutuksen järjestäjän osoittamassa koulutuspaikassa tavanomaista työpäivää pidemmän ajan.

1. Nykytila

Ammatillisesta koulutuksesta annettua lakia koskevan hallituksen esityksen (HE 39/2017 vp) 100 §:ää koskevissa yksityiskohtaisissa perusteluissa todetaan, että asetuksella tarkemmin säänneltävän oikeuden muuhun maksuttomaan päivittäiseen ruokailuun on tarkoitus vastata voimassa olevan lainsäädännön mukaisia koulutuksia ja tilanteita.

Aiemman, 31.12.2017 saakka voimassa olleen ammatillisesta peruskoulutuksesta annetun asetuksen (811/1998) 22 §:n mukaan sen lisäksi, mitä ammatillisesta peruskoulutuksesta annetun lain 37 §:n 2 momentissa säädettiin, päätoimisesti luonnonvara-alan metsätalouden koulutuksessa sekä maatilatalouden ja puutarhatalouden ammatilliseen perustutkintoon johtavassa koulutuksessa opiskelevalla oli oikeus jokaisena työpäivänä maksuttomaan ruokailuun, johon kuuluu päivittäisen kouluaterian lisäksi aamiainen ja päivällinen. Asetuksen mukaan koulutuksen järjestäjän tuli järjestää päätoimisia opintoja harjoittavalle opiskelijalle 1 momentissa tarkoitettu ruokailu myös silloin, kun hän 1 momentissa tarkoitetussa koulutuksessa tai matkailu-, ravitsemis- ja talousalan ammatilliseen perustutkintoon johtavassa koulutuksessa joutui opetussuunnitelman mukaisesti olemaan oppilaitoksessa tai muussa koulutuksen järjestäjän osoittamassa paikassa myös viikonlopun aikana.

1. Yksityiskohtaiset perustelut

**20 a §.** *Opintososiaaliset edut.*

Asetukseen ehdotetaan lisättävän uusi 20 a §, jonka mukaan sen lisäksi, mitä ammatillisesta koulutuksesta annetun lain 100 §:n 1 momentissa säädetään, päätoimisesti metsäalan, maatalousalan, puutarha-alan ja puutarhatalouden perustutkintokoulutuksessa opiskelevalla on oikeus jokaisena työpäivänä maksuttomaan ruokailuun, johon kuuluu päivittäisen aterian lisäksi aamiainen ja päivällinen. Opiskelijoille tarjottava päivittäinen ateria on opiskelupäivän keskellä tarjottava lounas. Aamiaisen ja päivällisen tarjoaminen edellyttäisi sitä, että opiskelija joutuu henkilökohtaisen osaamisen kehittämissuunnitelman mukaisesti olemaan oppilaitoksessa tai muussa koulutuksen järjestäjän osoittamassa koulutuspaikassa tavanomaista työpäivää pidemmän ajan. Tavanomaista työpäivää pidemmäksi voidaan katsoa työpäivä, joka kestää yli 8 tuntia.

Aiemmin voimassaolleen asetuksen toisessa momentissa oikeus muuhun kuin päivittäiseen ruokailuun määriteltiin koskemaan ehdotettavassa pykälässä tarkoitettuihin luonnonvara-alan perustutkintoihin johtavia koulutuksia ja matkailu-, ravitsemis- ja talousalan ammatilliseen perustutkintoon johtavia koulutuksia, kun opiskelija joutui opetussuunnitelman mukaisesti olemaan oppilaitoksessa tai muussa koulutuksen järjestäjän osoittamassa paikassa myös viikonlopun aikana. Ehdotettavassa pykälässä toista momenttia ei enää olisi, koska työpäivän sijoittumisesta arkipäiviin tai viikonloppuun ei enää ole merkitystä molempien voidessa olla opiskelijan työpäiviä henkilökohtaisen osaamisen kehittämissuunnitelman mukaisesti.

Oikeus muuhun maksuttomaan päivittäiseen ruokailuun kuin yhteen ateriaan joka päivä koskisi edelleen metsäalan, maatalousalan, puutarha-alan ja puutarhatalouden perustutkintokoulutuksessa olevia opiskelijoita opiskelujen luonteen vuoksi. Näissä perustutkintokoulutuksissa tavanomaista työpäivää pidempien työpäivien järjestäminen voi tulla kyseeseen työn kausivaihtelujen vuoksi.

Ammatillisesta koulutuksesta annetun lain 100 §:n sisältämä asetuksenantovaltuus ei mahdollista säätämästä asiasta niin, ettei tutkintoja nimettäisi, vaan huomioon otettaisiin opiskelijan käytännön tarve tavanomaista työpäivää pidemmälle oleskelulle oppilaitoksessa tai muussa koulutuksen järjestäjän osoittamassa koulutuspaikassa.

1. Esityksen vaikutukset

Esityksellä ei arvioida olevan taloudellisia eikä muita vaikutuksia, sillä asetuksella ei esitetä merkittäviä muutoksia ennen 1.1.2018 voimassa olleisiin säädöksiin.

Ammatillisen koulutuksen rahoituksen laskentaperusteista annetun opetus- ja kulttuuriministeriön asetuksen (682/2017) 2 §:n mukaan ammatillisesta koulutuksesta annetun lain 6 §:ssä tarkoitettuun tutkintorakenteeseen kuuluvat tutkinnot jaetaan kustannusryhmiin tutkinnon järjestämisestä aiheutuvien kustannusten perusteella. Kustannusryhmiä on viisi. Kustannusryhmien kerroin kuvaa sitä, kuinka paljon kunkin kustannusryhmän yksikkökustannukset poikkeavat kaikkien tutkintojen yhteenlasketuista yksikkökustannuksista. Esimerkiksi kustannusryhmään 4 kuuluvien tutkintojen kustannukset ovat keskimäärin 59 prosenttia korkeammat kuin kaikkien tutkintojen keskimääräiset kustannukset. Tämän perusteella kustannusryhmän 4 kertoimeksi tulee 1,59.

Ammatillisen koulutuksen rahoituksen laskentaperusteista annetun opetus- ja kulttuuriministeriön asetuksen liitteen mukaan asetuksen 20 a §:ssä ensisijaisesti tarkoitetut tutkintokoulutukset kuuluvat kustannusryhmiin 4 (metsäalan ja maatalousalan perustutkinnot) ja 3 (puutarha-alan ja puutarhatalouden perustutkinnot). Näin ollen koulutusten kustannuksia laskettaessa on jo otettu huomioon koulutusten järjestämisestä aiheutuneet korkeammat kustannukset, muun muassa ruokailun järjestäminen.

1. Asian valmistelu

Asetus on valmisteltu opetus- ja kulttuuriministeriössä virkatyönä. Esitys liittyy ammatillisen koulutuksen reformiin. Asetusluonnosta ja –muistiota on käsitelty Toisen asteen ammatillisen koulutuksen reformin seurantaryhmässä 4.3.2019. Seurantaryhmän jäseniltä on pyydetty kommentteja asetusluonnoksesta sekä perustelumuistiosta.

Asetusmuutoksesta on pyydetty kirjallisia lausuntoja. Tehtyjen muutosten tarkoituksena ei ole merkittävästi muuttaa nykytilaa sellaisena kuin se oli ennen reformilainsäädännön voimaantuloa 1.1.2018.

1. Voimaantulo

Asetuksen esitetään tulevan voimaan 1 päivänä elokuuta 2019.